Na osnovu člana 30. Zakona o javnim nabavkama Crne Gore („Sl.list CG“ br. 42/11,57/14 i 28/15) i člana 24. i 42. stav 4. Statuta „Tržnice i pijace“d.o.o. Podgorica, Odbor direktora Društva na 8. sjednici održanoj 18.09. 2015. godine, donosi

**PRAVILNIK**

**Za postupanje „Tržnice i pijace“ d.o.o. Podgorica prilikom sprovođenja**

**postupka javne nabavke neposrednim sporazumom**

**Predmet**

**Član 1**

Pravilnikom za postupanje „Tržnice i pijace“ d.o.o. Podgorica (u daljem tekstu: Naručilac) prilikom sprovođenja postupka javne nabavke neposrednim sporazumom,uređuju se uslovi,način i postupak javne nabavke neposrednim sporazumom.

**Definisanje potreba**

**Član 2**

Službenik za javne nabavke će pažljivo razmotriti zahtjeve koji se odnose na robe,usluge ili radove.

Zahtjev za prijedlog cijena ili ponuda obuhvata detaljan opis roba, usluga ili radova koji se traže, uključujući i relevantne faktore poput količine kvaliteta, tehničkog opisa, estetskih i funkcionalnih karakteristika i zahtjeva, kriterijuma zaštite životne sredine,mjesta i roka za isporuku i slično, a primjereno predmetu javne nabavke.

**Načela dodjele neposrednog sporazuma**

**Član 3**

Naručilac ne može sprovesti postupak neposrednog sporazuma sa namjerom da diskriminiše ili favorizuje bilo kojeg ponuđača.

Postupak neposrednog sporazuma se provodi na način koji osigurava poštovanje načela javnih nabavki, načela ekonomičnosti i efikasnosti upotrebe javnih sredstava,načela obezjeđenja konkurencije, načela transparentnosti postupka javne nabavke i načela ravnopravnosti.

**Priprema postupka**

**Član 4**

Procjenjivanje vrijednosti nabavki koje se sprovode putem neposrednog sporazuma vrši se u skladu sa članom 21 stav 1 alineja 1 i članom 44 Zakona o javnim nabavkama.

**Odluka o primjeni postupka dodjele ugovora putem neposrednog sporazuma**

**Član 5**

Nakon prijema ponude jednog ponuđača, a prije donošenja odluke o dodjeli ugovora putem neposrednog sporazuma, Naručilac razmatra, uzimajući u obzir načelo najefikasnijeg korišćenja javnih sredstava, da li:

* prihvata prijedlog cijene ili pregovora o istoj ili
* u slučaju neprihvatljivosti cijene ili nepovoljnog ishoda pregovora Naručilac će se obratiti ponuđaču da dostavi prijedlog cijena ili ponuda ili
* će odabrati drugu vrstu postupka definisanu Zakonom.

**Izbor ponuđača**

**Član 6**

Prije odluke o pozivanju određenog ponuđača, Naručilac provjerava situaciju na odgovarajućem tržištu roba usluga ili radova posebno, tržišnu cijenu roba, usluga ili radova koji su predmet nabavke.

Naručilac bira ponuđača na način koji garantuje adekvatnu razmjenu vrijednosti za uloženi novac.

**Sprovođenje postupka**

**Član 7**

Naručilac informiše izabranog ponuđača o svim zahtjevima koji se odnose na robe, usluge ili radove koji se namjeravaju nabaviti.

Kada traži prijedlog cijene ili ponudu Naručilac daje ponuđaču dovoljno vremena da pripremi prijedlog cijena ili ponudu, uzimajući u obzir kompleksnost nabavke.

Slijedeći načelo dobre prakse u nabavci Naručilac će odabrati ponuđača koji je dovoljno kvalifikovan da uredno izvrši ugovor.

Naručilac pažljivo ocjenjuje ponuđene robe, radove ili usluge u odnosu na zahtjeve koje je sam utvrdio.

Kada vodi pregovore koji se odnose na prijedlog cijene ili ponude, Naručilac djeluje u skladu sa dobrom komercijalnom praksom.

**Prihvatanje predložene ili dogovorene cijene i zaključivanje neposrednog sporazuma**

**Član 8**

Naručilac osigurava da prihvaćena cijena ne bude viša od odgovarajuće tržišne cijene.

Naručilac može vršiti nabavke neposrednim sporazumom na način da zaključi poseban ugovor u pisanoj formi.

Neposredni sporazum smatra se zaključenim i kada Naručilac prihvati račun ii drugi osnov plaćanja u slučaju:

* nabavki čija vrijednost iznosi do 5.000 eur-a, neposredni sporazum smatra se zaključenim uz prilaganje odgovarajuće dokumentacije – narudžbenica-specifikacija, zahtjev, ponuda ovjerena od strane Izvršnog direktora Društva.
* Nabavki osnovnih sredstava čija vrijednost iznosi do 5.000 eur-a, neposredni sporazum smatra se zaključenim uz prilaganje odgovarajuće dokumentacije – specifikacija,ponuda ovjerena od strane Izvršnog direktora Društva,odluka o nabavci ovjerena od strane ovlašćenog lica.

Naručilac mora biti u mogućnosti da dokaže da su načela javnih nabavki zadovoljena u konkretnom postupku dodjele neposrednog sporazuma.

**Pravo prigovora**

**Član 9**

U postupku neposrednog sporazuma, ponuđač ima pravo prigovora.

**Prelazne i završne odredbe**

**Član 10**

Ovaj Pravilnik stupa na snagu osmog dana od dana objavljivanja na oglasnoj tabli Društva.

Broj:6374/1

U Podgorici 18.09.2015. godine

PREDSJEDNIK

Veselin Vukčević